title: 2008/629/EK: A Bizottság határozata ( 2008. június 12. ) az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására létrehozott Európai Oktatási, Audiovizuális és Kulturális Ügynökség létrehozásáról szóló 2005/56/EK határozat módosításáról

text:
               1.8.2008

               HU

               Az Európai Unió Hivatalos Lapja

               L 205/47

      A BIZOTTSÁG HATÁROZATA

   (2008. június 12.)
   az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására létrehozott Európai Oktatási, Audiovizuális és Kulturális Ügynökség létrehozásáról szóló 2005/56/EK határozat módosításáról
   (2008/629/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
   mivel:

               (1)

               A 2005/56/EK bizottsági határozat (2) 4. cikkének (1) bekezdésében az Európai Oktatási, Audiovizuális és Kulturális Ügynökséget (a továbbiakban: „az Ügynökség”) azzal bízták meg, hogy ellássa a menedzsmentfeladatokat az oktatás, az audiovizuális média és a kultúra bizonyos területein szervezett közösségi programok irányítására nézve és különösen az 1718/2006/EK európai parlamenti és tanácsi határozattal (3) jóváhagyott program az európai audiovizuális ágazat támogatáról (MEDIA 2007), a 2000/821/EK tanácsi határozattal (4) jóváhagyott program az európai audiovizuális művek fejlesztésének, terjesztésének és vásárlásösztönzésének előmozdításáról (MEDIA Plus – Fejlesztés, terjesztés és vásárlásösztönzés) (2001–2006), valamint a 163/2001/EK európai parlamenti és tanácsi határozattal (5) jóváhagyott képzési program az európai audiovizuális műsorkészítő ágazatban működő szakemberek számára (MEDIA Oktatás) (2001–2006) irányítására nézve.

               (2)

               A 2005/56/EK határozat 4. cikkének (3) bekezdése alapján az Európai Bizottság a végrehajtó ügynökségek bizottsága véleményének kézhezvételét követően feljogosíthatja az Ügynökséget arra, hogy további, hasonló típusú feladatokat is ellásson az oktatás, az audiovizuális média és a kultúra területén szervezett közösségi programok vonatkozásában.

               (3)

               Az Ügynökség felhatalmazása ki kell, hogy terjedjen az európai audiovizuális műsorkészítő ágazatban működő szakemberek képzési programjának megvalósításáról (MEDIA II – Képzés) (1996–2000) szóló 95/564/EK tanácsi határozat (6), továbbá az európai audiovizuális művek fejlesztését és terjesztését előmozdító program végrehajtásáról (MEDIA II – fejlesztés és terjesztés) (1996–2000) szóló 95/563/EK tanácsi határozat (7) keretén belül megvalósuló projektek menedzsmentjére és lezárására is.

               (4)

               A fentiekre tekintettel módosítani kell a 2005/56/EK határozatot is.

               (5)

               E határozat rendelkezései összhangban vannak a végrehajtó ügynökségek bizottságának véleményével,

         A KÖVETKEZŐKÉPPEN HATÁROZOTT:
   Egyetlen cikk
   A 2005/56/EK határozat 4. cikkének (1) bekezdését az alábbi 29. és 30. ponttal kell kiegészíteni:

               „29.

               a 95/564/EK tanácsi határozattal (8) jóváhagyott képzési program az európai audiovizuális ágazatban dolgozó szakemberek számára (MEDIA II – Képzés) (1996–2000);

               30.

               a 95/563/EK tanácsi határozattal (9) jóváhagyott program az európai audiovizuális alkotások fejlesztésére és terjesztésére (MEDIA II – Fejlesztés és terjesztés) (1996–2000).

      Kelt Brüsszelben, 2008. június 12-én.

            a Bizottság részéről

         Viviane REDING

            a Bizottság tagja

      (1)  HL L 11., 2003.1.16., 1. o.

      (2)  HL L 24., 2005.1.27., 35. o. A 2007/114/EK határozattal (HL L 49., 2007.2.17., 21. o.) módosított határozat.

      (3)  HL L 327., 2006.11.24., 12. o.

      (4)  HL L 336., 2000.12.30., 82. o. A legutóbb a 885/2004/EK rendelettel (HL L 168., 2004.5.1., 1. o.) módosított határozat.

      (5)  HL L 26., 2001.1.27., 1. o. A legutóbb a 885/2004/EK rendelettel módosított határozat.

      (6)  HL L 321., 1995.12.30., 33. o.

      (7)  HL L 321., 1995.12.30., 25. o.

      (8)  HL L 321., 1995.12.30., 33. o.

      (9)  HL L 321., 1995.12.30., 25. o.”


title: H1. határozat ( 2009. június 12. ) az 1408/71/EGK és az 574/72/EGK tanácsi rendeletről a 883/2004/EK és a 987/2009/EK európai parlamenti és tanácsi rendeletre való áttérés keretéről, valamint a szociális biztonsági rendszerek koordinációjával foglalkozó igazgatási bizottság határozatainak és ajánlásainak alkalmazásáról (EGT-vonatkozású és az EK–Svájc-megállapodást érintő szöveg)

text:
               24.4.2010

               HU

               Az Európai Unió Hivatalos Lapja

               C 106/13

         H1. HATÁROZAT
   (2009. június 12.)
   az 1408/71/EGK és az 574/72/EGK tanácsi rendeletről a 883/2004/EK és a 987/2009/EK európai parlamenti és tanácsi rendeletre való áttérés keretéről, valamint a szociális biztonsági rendszerek koordinációjával foglalkozó igazgatási bizottság határozatainak és ajánlásainak alkalmazásáról
   (EGT-vonatkozású és az EK–Svájc-megállapodást érintő szöveg)
   2010/C 106/05
   A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
   tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkének a) pontjára, amelynek értelmében az igazgatási bizottság foglalkozik valamennyi igazgatási jellegű, illetve a 883/2004/EK rendelet és a szociális biztonsági rendszerek koordinálásáról szóló 883/2004/EK rendelet végrehajtására vonatkozó, 2009. szeptember 16-i 987/2009/EK európai parlamenti és tanácsi rendelet (2) rendelkezéseiből eredő értelmezési kérdéssel,
   tekintettel a 883/2004/EK rendelet 87–91. cikkére,
   tekintettel a 987/2009/EK rendelet 64. cikkének (7) bekezdésére és 93–97. cikkére,
   mivel:

               (1)

               A 833/2004/EK rendelet és a 987/2009/EK rendelet 2010. május 1-én hatályba lép, és az 1408/71/EGK rendeletet (3) és az 574/72/EGK rendeletet (4) ugyanezen a napon hatályon kívül kell helyezni, kivéve azokat a helyzeteket, amelyekre a 883/2004/EK rendelet 90. cikkének (1) bekezdése és a 987/2009/EK rendelet 96. cikkének (1) bekezdése irányadó.

               (2)

               A 883/2004/EK rendelet 87. cikkének (8) bekezdésére és a 987/2009/EK rendelet 94. cikkére is figyelemmel az említett rendeletek hatálybalépésének időpontja előtt benyújtott igényekre általában továbbra is az a jog az irányadó, amely ezen igények benyújtásakor volt alkalmazandó, és az említett rendeletek rendelkezéseit csak a rendeletek hatálybalépését követően megnyíló igényekre kell alkalmazni.

               (3)

               A migráns munkavállalók szociális biztonságával foglalkozó igazgatási bizottság hatályban lévő 74–208. határozatai és 14–23. ajánlásai az 1408/71/EGK és az 574/72/EGK rendelet hatályon kívül helyezésének napján elavulttá válnak, és a 883/2004/EK rendelet és a 987/2009/EK rendelet hatályba lép.

               (4)

               A 883/2004/EK rendelet és a 987/2009/EK rendelet rendelkezéseinek való megfelelés érdekében szükség van az 1408/71/EGK rendelet és az 574/72/EGK rendelet alapján alkalmazandó egyes határozatok és ajánlások kiigazítására.

               (5)

               A 883/2004/EK rendelet és a 987/2009/EK rendelet hatálybalépését követően az intézményeknek átláthatóságra és útmutatásra van szükségük az igazgatási bizottság 1408/71/EGK és az 574/72/EGK rendelet szerinti határozatainak és ajánlásainak alkalmazása során.

               (6)

               A jogi és technikai bonyolultság, a szoros határidő és az igazgatási bizottság bizonyos feladatai rangsorolásának szükségessége miatt egyes határozatok időben, a 883/2004/EK rendelet és a 987/2009/EK rendelet hatálybalépését megelőzően nem, csak egy későbbi szakaszban állnak készen a közzétételre.

               (7)

               Az 1408/71/EGK rendelet és az 574/72/EGK rendelet alapján alkalmazandó egyes határozatok és ajánlások rendelkezései közvetlenül a 883/2004/EK rendelet és a 987/2009/EK rendelet rendelkezéseibe épülnek be.

               (8)

               A 883/2004/EK rendelet 71. cikkének (2) bekezdésében megállapított feltételekkel összhangban eljárva,

         A KÖVETKEZŐKÉPPEN HATÁROZOTT:

               1.

               Az 1408/71/EGK és az 574/72/EGK rendeletre hivatkozó határozatok és ajánlások nem alkalmazandóak olyan esetekre, amelyekre a 883/2004/EK és a 987/2009/EK rendelet az irányadó.
               Mindazonáltal az említett határozatok és ajánlások továbbra is alkalmazandóak maradnak, abban a körben, amelyben az 1408/71/EGK és az 574/72/EGK rendelet hatályban marad, és azoknak továbbra is joghatása van, különösen a 883/2004/EK rendelet 90. cikke (1) bekezdésének második francia bekezdése, valamint a 987/2009/EK rendelet 96. cikke (1) bekezdésének második francia bekezdése szerinti helyzetekben.

               2.

               A melléklet A. részében felsorolt határozatok és ajánlások helyébe a 883/2004/EK és a 987/2009/EK rendelet tekintetében egyetlen határozat vagy ajánlás sem lép.

               3.

               A melléklet B. részében felsorolt határozatok és ajánlások helyébe a 883/2004/EK és a 987/2009/EK rendelet tekintetében a feltüntetett új határozatok és ajánlások lépnek.

               4.

               A melléklet C. részében felsorolt határozatokat az igazgatási bizottság a lehető leghamarabb kiigazítja, hogy azok megfeleljenek a 883/2004/EK és a 987/2009/EK rendelet rendelkezéseinek, ugyanis a szóban forgó határozatokban foglalt alapelveket az említett rendeletek tekintetében is alkalmazni kell.

               5.

               Az 1408/71/EGK és az 574/72/EGK rendelet alkalmazásához szükséges, a tagállami illetékes intézmények, hatóságok és más szervek által a 883/2004/EK és a 987/2009/EK rendelet hatálybalépése előtt kiállított dokumentumok (azaz az E jelű formanyomtatványok, az európai egészségbiztosítási kártyák és az ideiglenes helyettesítő igazolások) továbbra is érvényesek maradnak (annak ellenére, hogy a hivatkozások az 1408/71/EGK és az 574/72/EGK rendeletre vonatkoznak), és azokat más tagállamok illetékes intézményei, hatóságai és más szervei még ezen időpontot követően is figyelembe veszik – mindaddig, amíg érvényességi idejük le nem jár, vagy amíg azokat a 883/2004/EK és a 987/2009/EK rendelet alapján kiállított vagy továbbított dokumentumokkal vissza nem vonják vagy fel nem váltják.

               6.

               Ezt a határozatot ki kell hirdetni az Európai Unió Hivatalos Lapjában. Ezt a határozatot a 987/2009/EK rendelet hatálybalépésének napjától kell alkalmazni.

            az igazgatási bizottság elnöke

         Gabriela PIKOROVÁ

      (1)  HL L 166., 2004.4.30., 1. o.

      (2)  HL L 284., 2009.10.30., 1. o.

      (3)  HL L 149., 1971.7.5., 2. o.

      (4)  HL L 74., 1972.3.27., 1. o.

      MELLÉKLET

         A.   RÉSZ

      (azok az 1408/71/EGK és az 574/72/EGK rendeletre hivatkozó határozatok és ajánlások, amelyek helyébe a 883/2004/EK és a 987/2009/EK rendelet tekintetében más határozatok és ajánlások nem lépnek)

         Határozatok:

                  74. határozat

                  76. határozat

                  79. határozat

                  81. határozat

                  85. határozat

                  89. határozat

                  91. határozat

                  115. határozat

                  117. határozat

                  118. határozat

                  121. határozat

                  126. határozat

                  132. határozat

                  133. határozat

                  134. határozat

                  135. határozat

                  136. határozat

                  137. határozat

                  142. határozat

                  143. határozat

                  145. határozat

                  146. határozat

                  148. határozat

                  151. határozat

                  152. határozat

                  156. határozat

                  167. határozat

                  171. határozat

                  173. határozat

                  174. határozat

                  176. határozat

                  178. határozat

                  180. határozat

                  192. határozat

                  193. határozat

                  197. határozat

                  198. határozat

                  199. határozat

                  201. határozat

                  202. határozat

                  204. határozat

         Ajánlások:

                  15. ajánlás

                  16. ajánlás

                  17. ajánlás

                  19. ajánlás

                  20. ajánlás

                  23. ajánlás

         B.   RÉSZ

      (az 1408/71/EGK és az 574/72/EGK rendeletre hivatkozó, felváltott határozatok és ajánlások, valamint a 883/2004/EK és a 987/2009/EK rendelet tekintetében az azokat felváltó határozatok és ajánlások)

                  Az 1408/71/EGK és az 574/72/EGK rendelet szerinti határozatok

                  A 883/2004/EK és a 987/2009/EK rendelet szerinti, kapcsolódó határozatok

                  75. határozat

                  P1. HATÁROZAT

                  83. határozat

                  U1. HATÁROZAT

                  96. határozat

                  P1. HATÁROZAT

                  99. határozat

                  H1. HATÁROZAT

                  100. határozat

                  H1. HATÁROZAT

                  101. határozat

                  H1. HATÁROZAT

                  105. határozat

                  P1. HATÁROZAT

                  139. határozat

                  H1. HATÁROZAT

                  140. határozat

                  H1. HATÁROZAT

                  160. határozat

                  U2. HATÁROZAT

                  181. határozat

                  A2. HATÁROZAT

                  189. határozat

                  S1. HATÁROZAT

                  190. határozat

                  S2. HATÁROZAT

                  191. határozat

                  S1. HATÁROZAT

                  194. határozat

                  S3. HATÁROZAT

                  195. határozat

                  S3. HATÁROZAT

                  196. határozat

                  S3. HATÁROZAT

                  200. határozat

                  H3. HATÁROZAT

                  203. határozat

                  S1. HATÁROZAT

                  205. határozat

                  U3. HATÁROZAT

                  207. határozat

                  F1. HATÁROZAT

                  Az 1408/71/EGK és az 574/72/EGK rendelet szerinti ajánlások

                  A 883/2004/EK és a 987/2009/EK rendelet szerinti, kapcsolódó ajánlások

                  18. ajánlás

                  U1. AJÁNLÁS

                  21. ajánlás

                  U2. AJÁNLÁS

                  22. ajánlás

                  P1. AJÁNLÁS

         C.   RÉSZ

      (azok az 1408/71/EGK és az 574/72/EGK rendeletre hivatkozó határozatok, amelyeket az igazgatási bizottságnak még ki kell igazítania)

                  138. határozat

                  147. és 150. határozat

                  170. határozat (a 185. határozatot is ideértve)

                  175. határozat

                  206. határozat

                  208. határozat


title: 2004/651/EK: A Tanács határozata (2004. szeptember 13.) a nemzeti központi bankok külső könyvvizsgálóiról szóló 1999/70/EK határozatnak a Banca d'Italia külső könyvvizsgálója tekintetében történő módosításáról

text:
               23.9.2004

               HU

               Az Európai Unió Hivatalos Lapja

               L 298/23

         A TANÁCS HATÁROZATA
   (2004. szeptember 13.)
   a nemzeti központi bankok külső könyvvizsgálóiról szóló 1999/70/EK határozatnak a Banca d'Italia külső könyvvizsgálója tekintetében történő módosításáról
   (2004/651/EK)
   AZ EURÓPAI UNIÓ TANÁCSA,
   tekintettel a Központi Bankok Európai Rendszerének és az Európai Központi Banknak az Európai Közösséget létrehozó szerződéshez csatolt alapokmányáról szóló jegyzőkönyvre, és különösen annak 27.1. cikkére,
   tekintettel az Európai Központi Banknak az Európai Unió Tanácsához intézett, a Banca d'Italia külső könyvvizsgálójáról szóló, 2004. július 30-i EKB/2004/17 ajánlására (1),
   mivel:

               (1)

               Az Európai Központi Bank és az eurórendszer nemzeti központi bankjainak beszámolóit az EKB Kormányzótanácsa által javasolt és az Európai Unió Tanácsa által jóváhagyott független külső könyvvizsgálóknak kell ellenőrizniük.

               (2)

               A Banca d'Italia jelenlegi külső könyvvizsgálóinak megbízása lejárt és az nem kerül meghosszabbításra. Ezért a 2004-es pénzügyi évtől külső könyvvizsgálókat szükséges kijelölni.

               (3)

               Az EKB Kormányzótanácsa azt ajánlotta a Tanácsnak, hogy hagyja jóvá a Banca d'Italia által, a közbeszerzési szabályaival összhangban kiválasztott, új, külső könyvvizsgálók jelölését, amely jelölés a 2004-es pénzügyi évtől kezdődő, három éves, megújítható időtartamra szól.

               (4)

               Helyénvaló az EKB Kormányzótanácsának ajánlását követni, és ennek megfelelően az 1999/70/EK határozatát (2) módosítani,

         A KÖVETKEZŐKÉPPEN HATÁROZOTT:
   1. cikk
   Az 1999/70/EK határozat 1. cikkének (6) bekezdése helyébe a következő szöveg lép:

      „(6)   A Tanács jóváhagyja a Banca d'Italia külső könyvvizsgálójaként a PricewaterhouseCoopers SpA céget a 2004-es pénzügyi évtől kezdődő, három éves, megújítható időtartamra.”

   2. cikk
   Erről a határozatról az Európai Központi Bankot értesítik.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2004. szeptember 13-án.

            a Tanács részéről

            az elnök

         B. R. BOT

      (1)  HL C 202., 2004.8.10., 1. o.

      (2)  HL L 22., 1999.1.29., 69. o. A legutóbb a 2003/799/EK határozattal (HL L 299., 2003.11.18., 23. o.) módosított határozat.


title: A Bizottság határozata ( 2012. június 26. ) a hozzáadottérték-adóval foglalkozó szakértői csoport felállításáról

text:
               28.6.2012

               HU

               Az Európai Unió Hivatalos Lapja

               C 188/2

         A BIZOTTSÁG HATÁROZATA
   (2012. június 26.)
   a hozzáadottérték-adóval foglalkozó szakértői csoport felállításáról
   2012/C 188/02
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               A belső piac megfelelő működésének biztosítása érdekében a Szerződés 113. cikke az intézményekre ruházta a hozzáadottérték-adóhoz (héa) hasonló forgalmi adók harmonizálásának feladatát.

               (2)

               A Bizottságnak a héa jövőjéről szóló, „Úton az egyszerűbb, stabilabb és hatékonyabb, az egységes piacra szabott héa-rendszer felé” című közleménye (1) cselekvési programot vázolt fel az EU héa-rendszerének átfogó reformjára. A közleményben megfogalmazott intézkedések megvalósításához a Bizottságnak szüksége lehet egy héa-szakértőkből álló tanácsadó testület szakértelmének igénybevételére.

               (3)

               A közleményben foglaltaknak megfelelően és összhangban az intelligens szabályozás elveivel (2) a Bizottság nagy fontosságot tulajdonít annak, hogy az új héa-szabályok kidolgozásakor és végrehajtásakor összegyűjtse az érdekelt felek nézeteit és szakpolitikai ismereteit. Ezért szakértői csoportot kell létrehozni a héa területén, és meg kell határozni annak feladatait és felépítését.

               (4)

               A csoportot a héa területén a szükséges tapasztalattal rendelkező személyek, valamint olyan, elsősorban a vállalkozásokat, a fogyasztókat és az adószakértőket képviselő szervezetek kell alkossák, amelyek hozzá tudnak járulni a héa-politika kidolgozásához és végrehajtásához.

               (5)

               A csoport tanácsokat és információkat fog nyújtani a Bizottságnak a héa-politika kidolgozásához és végrehajtásához kapcsolódóan. A csoport minden tagjának nagyon aktív és hasznos szerepet kell betöltenie az üléseken, illetve azok előkészítésében vagy szükség szerinti nyomon követésében.

               (6)

               A csoport tagjai számára meg kell határozni az információk nyilvánosságra hozatalára vonatkozó szabályokat.

               (7)

               A személyes adatok feldolgozását a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell végezni,

         A KÖVETKEZŐKÉPPEN HATÁROZOTT:
   1. cikk
   Tárgy
   Létrejön a hozzáadottérték-adóval foglalkozó szakértői csoport (a továbbiakban: a csoport).
   2. cikk
   Feladatok
   A csoport feladatai a következők:

               a)

               tanácsokat nyújt a Bizottságnak a héa területét érintő jogalkotási aktusok és egyéb szakpolitikai kezdeményezések kidolgozásához;

               b)

               információkat nyújt a héa területét érintő jogalkotási aktusok és egyéb uniós szakpolitikai kezdeményezések gyakorlati végrehajtásával kapcsolatban.

         3. cikk
   Konzultáció
   A Bizottság a héa területét érintő uniós szabályozás és egyéb uniós szintű szakpolitikai kezdeményezések kidolgozásával és végrehajtásával kapcsolatos bármely kérdésről konzultálhat a csoporttal.
   4. cikk
   Tagság – kinevezés
   (1)   A csoport legfeljebb 40 tagból áll.
   (2)   Tagok szervezetek és a 2. cikkben említett területeken a szükséges kompetenciákkal rendelkező, személyes minőségükben kinevezett személyek lehetnek.
   (3)   A csoport tagjait a pályázati felhívásra jelentkező szervezetek és személyek közül az Adóügyi és Vámuniós Főigazgatóság főigazgatója nevezi ki.
   (4)   A szervezeteknek képviselőt és pótképviselőt kell jelölniük; utóbbi a képviselőt helyettesíti annak távolléte vagy akadályoztatása esetén. Az Adóügyi és Vámuniós Főigazgatóság főigazgatója elutasíthatja a szervezet által javasolt képviselő vagy pótképviselő pályázatát, ha az nem felel meg a pályázati kiírásban megadott feltételeknek. Ilyen esetben az érintett szervezetet másik képviselő vagy pótképviselő jelölésére kérik fel.
   (5)   A személyes minőségükben kinevezett személyek esetében minden tag után póttag nevezhető ki. A póttag a taggal azonos feltételek alapján nevezhető ki, és a tag távolléte vagy akadályoztatása esetén automatikusan a tag helyébe lép.
   (6)   A tagok kinevezése két évre szól. A tagok hivatali idejük végéig maradnak hivatalban. Hivatali idejük az új pályázati felhívásra való jelentkezés útján megújítható.
   (7)   A megfelelőnek bizonyuló, de ki nem nevezett szakértők két évre tartaléklistára (a továbbiakban: a lista) kerülhetnek, amelyről a Bizottság az egyes tagok helyére kinevezendő új tagokat választhatja ki.
   (8)   A személyes minőségükben kinevezett tagok függetlenül, a közérdek szolgálatában járnak el.
   (9)   A csoport minden tagjának és képviselőiknek nagyon aktív és hasznos szerepet kell betölteniük az üléseken, illetve azok előkészítésében vagy szükség szerinti nyomon követésében.
   (10)   A megbízatásukról lemondott vagy az e cikk (2), (8) és (9) bekezdésében, illetve a Szerződés 339. cikkében meghatározott feltételeknek nem megfelelő tagok a hivatali idejük hátralévő részére a Bizottság által kinevezett taggal helyettesíthetők. A Bizottság az új tagokat a listáról választja ki.
   Amennyiben az Adóügyi és Vámuniós Főigazgatóság főigazgatója úgy véli, hogy valamely szervezet képviselője nem felel meg az e cikk (9) bekezdésében meghatározott feltételeknek, az érintett szervezetet új képviselő jelölésére kérheti fel.
   (11)   A személyes minőségükben kinevezett személyek és a szervezetek neveit közzéteszik a bizottsági szakértői csoportok és más hasonló testületek jegyzékében (a továbbiakban: a jegyzék), valamint az Adóügyi és Vámuniós Főigazgatóság honlapján.
   (12)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A csoport elnöki tisztségét a Bizottság egy képviselője tölti be.
   (2)   A Bizottság szolgálatainak egyetértésével a csoport feladatmeghatározása alapján egyes konkrét kérdések tanulmányozására alcsoportok hozhatók létre. Megbízatásuk teljesítésével az alcsoportokat fel kell oszlatni.
   (3)   A Bizottság képviselője eseti jelleggel külső szakértőket kérhet fel a csoport vagy alcsoport munkájában való részvételre, ha olyan szakértelem birtokában vannak, amely a csoport javára válhat. A Bizottság képviselője emellett megfigyelői státust adhat egyes személyeknek vagy a szakértői csoportokra vonatkozó horizontális szabályok 8. pontjának (3) bekezdése szerinti szervezeteknek.
   (4)   A csoport minden tagja és azok képviselői, valamint a felkért szakértők és megfigyelők eleget tesznek a Szerződésben és annak végrehajtási szabályaiban előírt szakmai titoktartási kötelezettségnek, valamint az EU minősített információk védelmére a 2001/844/EK, ESZAK, Euratom bizottsági határozat (4) mellékletében meghatározott bizottsági biztonsági szabályoknak. E kötelezettségeik esetleges elmulasztása esetén a Bizottság megfelelő intézkedéseket hozhat.
   (5)   A csoport és az alcsoportok rendszerint bizottsági helyszínen, a Bizottság által meghatározott formában és időrendben üléseznek. A titkársági feladatok ellátásáról a Bizottság gondoskodik. A csoport és alcsoportjai ülésein részt vehetnek a Bizottság más olyan tisztviselői is, akiket érintenek a megbeszélések.
   (6)   A csoport a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   (7)   A Bizottság a csoport tevékenységére vonatkozó lényeges információkat közzéteszi a szakértői csoportok jegyzékében vagy a jegyzékből elérhető, külön erre a célra létrehozott internetes oldalain.
   6. cikk
   Az ülések költségei
   (1)   A csoport munkájában résztvevők szolgálataikért nem részesülnek díjazásban.
   (2)   A csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   A költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.

      Kelt Brüsszelben, 2012. június 26-án.

            a Bizottság részéről

         Algirdas ŠEMETA

            a Bizottság tagja

      (1)  COM(2011) 851., 2011.12.6.

      (2)  COM(2010) 543., 2010.10.8.

      (3)  HL L 8., 2001.1.12., 1. o.

      (4)  A Bizottság 2001/844/EK, ESZAK, Euratom határozata (2001. november 29.) eljárási szabályzatának módosításáról (HL L 317., 2001.12.3., 1. o.).


title: A Tanács határozata (1991. október 28.) az Európai Gazdasági Közösség és az Izlandi Köztársaság között az Erasmus program keretében az oktatás és képzés területén történő együttműködés létesítéséről szóló megállapodás megkötéséről

text:
Fontos jogi nyilatkozat

|

31991D0613

Hivatalos Lap L 332 , 03/12/1991 o. 0021 - 0021

		A Tanács határozata(1991. október 28.)az Európai Gazdasági Közösség és az Izlandi Köztársaság között az Erasmus program keretében az oktatás és képzés területén történő együttműködés létesítéséről szóló megállapodás megkötéséről(91/613/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre és különösen annak 235. cikkére,tekintettel a Bizottság javaslatára [1],tekintettel az Európai Parlament véleményére [2],mivel a 89/663/EGK határozattal [3] módosított 87/327/EGK határozatával [4] a Tanács elfogadta a felsőoktatási intézmények hallgatóinak mobilitását szolgáló közösségi cselekvési programot (Erasmus);mivel 1990. november 5-én a Tanács felhatalmazta a Bizottságot, hogy az EFTA-országokkal és Liechtensteinnel a meghatározott tárgyalási irányelveknek megfelelően kössön kétoldalú egyezményeket az Erasmus program keretében az oktatás és képzés terén történő együttműködésről;mivel az együttműködési megállapodás az Európai Gazdasági Közösség és az Izlandi Köztársaság között jellegénél fogva erősíti az Erasmus program hatékonyságát a felsőoktatási intézmények közötti együttműködés fejlesztésével és az európai emberi erőforrás képzettségi szintjének emelésével;A KÖVETKEZŐKÉPPEN HATÁROZOTT:1. cikkAz Európai Gazdasági Közösség és az Izlandi Köztársaság között az Erasmus program keretében az oktatás és képzés területén történő együttműködés létesítéséről szóló megállapodást a Közösség részéről a Tanács jóváhagyja.A megállapodás szövegét e határozat melléklete tartalmazza.2. cikkA megállapodás 13. cikkében [5] előírt értesítést a Tanács elnöke küldi meg.Kelt Luxembourgban, 1991. október 28-én.a Tanács részérőlaz elnökJ. M. M. Ritzen[1] HL C 127., 1991.5.17., 3. o.[2] 1991. október 24-i vélemény (a Hivatalos Lapban még nem tették közzé).[3] HL L 395., 1989.12.30., 23. o.[4] HL L 166., 1987.6.25., 20. o.[5] HL L 332., 1991.12.3., 71. o.--------------------------------------------------


title: A Tanács határozata (2001. május 28.) az Európai Közösség és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikkének megfelelően a fokhagyma tekintetében a GATT-hoz csatolt CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről

text:
Fontos jogi nyilatkozat

|

32001D0404

Hivatalos Lap L 142 , 29/05/2001 o. 0007 - 0007

		A Tanács határozata(2001. május 28.)az Európai Közösség és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikkének megfelelően a fokhagyma tekintetében a GATT-hoz csatolt CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről(2001/404/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 133. cikkére, összefüggésben 300. cikke (2) bekezdésének első mondatával,tekintettel a Bizottság javaslatára,mivel:(1) 2000. május 2-án a Tanács felhatalmazta a Bizottságot, hogy az 1994. évi GATT XXVIII. cikkének megfelelően tárgyalásokat és tanácskozásokat folytasson a WTO-tagállamokkal a fokhagymára vonatkozó kötött vámtétel módosítása céljából.(2) A Bizottság a Szerződés 133. cikkével létrehozott bizottsággal konzultálva és a Tanács által kibocsátott tárgyalási irányelvek keretén belül tárgyalásokat folytatott.(3) Sikeresen lezárultak az egyetlen jelentős ellátási érdekeltséggel rendelkező WTO-taggal, az Argentin Köztársasággal folytatott tárgyalások.(4) Az Európai Közösség és az Argentin Köztársaság között a fokhagymára vonatkozó engedmények módosításáról levélváltás formájában létrejött megállapodást ezért jóvá kell hagyni.(5) Az ennek a határozatnak a végrehajtásához szükséges intézkedéseket a 2200/96/EK rendelet [1] 46. cikkében megállapított igazgatási eljárás szerint kell elfogadni,A KÖVETKEZŐKÉPPEN HATÁROZOTT:1. cikkAz Európai Közösség és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikkének megfelelően a fokhagyma tekintetében a GATT-hoz csatolt CXL. engedményes listában megállapított engedmények módosításáról szóló, levélváltás formájában létrejött megállapodást az Európai Közösség nevében a Tanács jóváhagyja.A megállapodás szövegét csatolták e határozathoz.2. cikkA Bizottság a 2200/96/EK rendelet 45. cikkének megfelelően létrehozott bizottság közreműködésével, az említett rendelet 46. cikkében meghatározott eljárásnak megfelelően elfogadja a megállapodásban meghatározott vámkontingensek kezeléséhez szükséges intézkedéseket.3. cikkA Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt [2].4. cikkEzt a határozatot az Európai Közösségek Hivatalos Lapjában ki kell hirdetni.Kelt Brüsszelben, 2001. május 28-án.a Tanács részérőlaz elnökT. Bodström[1] HL L 297., 1996.11.21., 1. o. A legutóbb a 2826/2000/EK rendelettel (HL L 328., 2000.12.23., 2. o.) módosított rendelet.[2] A megállapodás hatálybalépésének napját az Európai Közösségek Hivatalos Lapjában teszik majd közzé.--------------------------------------------------


title: A Tanács határozata (1997. december 11.) a vámunió végső szakaszának megvalósításáról szóló 1/95 EK–Törökország társulási tanácsi határozattal létrehozott vámunióval foglalkozó vegyes bizottságban a közösségi álláspont elfogadására vonatkozó eljárás megállapításáról

text:
Fontos jogi nyilatkozat

|

31997D0833

Hivatalos Lap L 345 , 16/12/1997 o. 0052 - 0052

		A Tanács határozata(1997. december 11.)a vámunió végső szakaszának megvalósításáról szóló 1/95 EK–Törökország társulási tanácsi határozattal létrehozott vámunióval foglalkozó vegyes bizottságban a közösségi álláspont elfogadására vonatkozó eljárás megállapításáról(97/833/EK)AZ EURÓPAI UNIÓ TANÁCSA,tekintettel az Európai Gazdasági Közösséget létrehozó szerződésre és különösen annak 113. cikkére,tekintettel a Bizottság javaslatára [1],tekintettel az Európai Parlament véleményére [2],mivel az 1/95 EK–Törökország társulási tanácsi határozat [3] létrehozott egy vámunióval foglalkozó vegyes bizottságot; mivel a fenti bizottságot felhatalmazták, hogy ajánlásokat tegyen a Társulási Tanács számára, és az említett határozattal meghatározott esetekben döntéshozói hatáskörrel rendelkezik;mivel a vegyes bizottsági eljárás céljából meg kell állapítani azon közös álláspontok elfogadására vonatkozó szabályokat, amelyek alapján a vegyes bizottságban a Bizottság által képviselt Közösség Törökországgal szemben kötelezettséget vállalhat;mivel a vegyes bizottság feladata a vámunió megfelelő működésének és a felek közti kereskedelem szabadságának biztosítása; mivel a Közösség által elfogadandó közös álláspontok ennek megfelelően a Szerződés 113. cikkének hatálya alá tartoznak, és az említett cikkben előírt eljárást kötelezően alkalmazni kell;mivel azonban szükséges rendelkezni arról, hogy a közösségi jogszabályok és bármilyen kapcsolódó technikai kiigazítás alkalmazására, vagy a versenyellenes magatartás értékelésére vonatkozó közös álláspontokat a Bizottságnak kell elfogadnia,ELFOGADTA EZT A HATÁROZATOT:1. cikkA 2. cikkre is figyelemmel, a Közösség által a vámunióval foglalkozó vegyes bizottságban elfoglalandó álláspontot a Tanács – minősített többséggel eljárva – a Bizottság javaslata alapján fogadja el.2. cikkA vámunióval foglalkozó vegyes bizottságban meghozandó közösségi álláspontot a Bizottság fogadja el, amennyiben ez az álláspont közösségi jogszabályoknak a vámunióra való – szükség esetén technikai kiigazításokkal történő – egyszerű átültetésére vagy a versenyellenes magatartás értékelésére irányul. A vámunió végrehajtásáról szóló éves jelentésében a Bizottságnak tájékoztatnia kell az Európai Parlamentet is a vegyes bizottság által meghozott határozatokról.3. cikkEzt a határozatot az Európai Közösségek Hivatalos Lapjában ki kell hirdetni.Kelt Brüsszelben, 1997. december 11-én.a Tanács részérőlaz elnökM. Delvaux-Stehres[1] HL C 84., 1996.3.21., 14. o.[2] 1997. november 18-i vélemény (a Hivatalos Lapban még nem tették közzé).[3] HL L 35., 1996.2.13., 1. o.--------------------------------------------------


title: 2005/56/EK: A Bizottság határozata (2005. január 14.) az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására létrehozott Európai Oktatási, Audiovizuális és Kulturális Ügynökség létrehozásáról

text:
               27.1.2005

               HU

               Az Európai Unió Hivatalos Lapja

               L 24/35

      A BIZOTTSÁG HATÁROZATA

   (2005. január 14.)
   az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására létrehozott Európai Oktatási, Audiovizuális és Kulturális Ügynökség létrehozásáról
   (Csak a német, francia és angol nyelvű szövegek hitelesek)
   (2005/56/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi programok irányítására vonatkozó egyes feladatokkal megbízott végrehajtó ügynökségek státuszáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
   mivel:

               (1)

               Az 58/2003/EK rendelet a Bizottságra ruházza a hatáskört az említett rendeletben létrehozott státusnak megfelelő végrehajtó ügynökségek létesítésére és ezek megbízására egy vagy több közösségi programmal kapcsolatos egyes feladatok ellátását illetően.

               (2)

               A végrehajtó ügynökség létrehozásának a célja lehetővé tenni a Bizottság számára, hogy elsődleges, külső szervre át nem ruházható tevékenységeire tudjon összpontosítani, anélkül, hogy elveszítené az ilyen végrehajtó ügynökségek által végzett tevékenységek feletti végső befolyást, ellenőrzést és felelősséget.

               (3)

               Számos program egyes centralizált vetületeinek az irányítása a projektek technikai jellegű végrehajtását célozza oktatási, audiovizuális és kulturális területen, ami nem tartalmaz politikai jellegű döntéshozatalt, és a projekt ciklusának teljes menetében magas minőségű technikai szakértelmet igényel.

               (4)

               E programok végrehajtásával kapcsolatos feladatoknak egy végrehajtó ügynökségre való átruházása egyrészt a Bizottság osztályainak hatáskörébe tartozó programozási szakaszok és finanszírozási döntések elfogadásának, másrészt a projektek végrehajtó ügynökségre bízott végrehajtásának az egyértelmű szétválasztása alapján történik.

               (5)

               A végrehajtó ügynökség felállítása nem módosítja a különböző programok értelmében előírt fellépések egyes fázisai irányításának átruházását a Tanácstól a Bizottságnak, sem az egyes programok tekintetében az irányítási feladatok átruházását nemzeti ügynökségeknek.

               (6)

               Az e tekintetben elvégzett költség-haszon elemzés arra az eredményre vezetett, hogy egy végrehajtó ügynökség bevonása kulturális, audiovizuális és oktatási területen indított programok egyes központosított dimenzióinak az irányításába az egyéb rendelkezésre álló opciók közül a legelőnyösebbet jelenti úgy pénzügyi, mint nem pénzügyi szempontból.

               (7)

               Az e határozatban előírt rendelkezések összhangban vannak a végrehajtó ügynökségek bizottsága véleményével.

               (8)

               A 2004. szeptember 21-i 1653/2004/EK Bizottsági rendelet rögzíti az 58/2003/EK tanácsi rendelet (2) értelmében felállított végrehajtó ügynökségekre vonatkozó pénzügyi szabályzatot,

         A KÖVETKEZŐKÉPPEN HATÁROZOTT:
   1. cikk
   Az ügynökség létrehozása
   (1)   Az oktatási, audiovizuális és kulturális területen folytatott közösségi tevékenység irányítására létrejön egy végrehajtó ügynökség (a továbbiakban: az „ügynökség”), amelynek a státusát az 58/2003/EK rendelet határozza meg.
   (2)   Az ügynökség elnevezése: Oktatási, Audiovizuális és Kulturális Végrehajtó Ügynökség.
   2. cikk
   Helyszín
   Az ügynökség székhelye Brüsszel.
   3. cikk
   Időtartam
   (1)   Az ügynökséget 2005. január 1-jén kezdődő, határozott időtartamra hozzák létre, amely 2008. december 31-én ér véget.
   (2)   A Bizottság 2006-ban értékelést fog kidolgozni az ügynökség működéséről, amely az 58/2003/EK rendelet 3. cikke (1) bekezdésének megfelelően költség-haszon elemzést fog tartalmazni, az ügynökség feladatkörének oktatási, audiovizuális és kulturális területen műkődő közösségi programok új nemzedékének keretében történő esetleges felülvizsgálata vagy kibővítése tekintetében.
   4. cikk
   Célok és feladatok
   (1)   Az ügynökség a következő közösségi programok egyes centralizált vetületeinek az irányításáért felelős:

               a)

               a 253/2000/EK európai parlamenti és tanácsi határozattal (3) jóváhagyott Socrates elnevezésű oktatási közösségi cselekvési program második fázisa;

               b)

               az 1999/382/EK tanácsi határozattal (4) jóváhagyott Leonardo da Vinci elnevezésű szakmai képzési közösségi cselekvési program második fázisa;

               c)

               az 1031/2000/EK európai parlamenti és tanácsi határozattal (5) jóváhagyott Ifjúság elnevezésű közösségi cselekvési program;

               d)

               az 508/2000/EK európai parlamenti és tanácsi határozattal (6) jóváhagyott Kultúra 2000 elnevezésű program;

               e)

               a 2000/821/EK tanácsi határozattal (7) jóváhagyott program az európai audiovizuális művek előmozdítására és fejlesztésére (MEDIA Plusz – Fejlesztés, Forgalmazás és Promóció 2001–2005);

               f)

               a 163/2001/EK európai parlamenti és tanácsi határozattal (8) jóváhagyott képzési program az audiovizuális programok európai iparában dolgozó szakemberek számára (MEDIA-képzés 2001–2005);

               g)

               a 2317/2003/EK európai parlamenti és tanácsi határozattal (9) jóváhagyott program a felsőoktatás minőségének javítására és a kultúrákközi megértés előmozdítására a külső országokkal való együttműködés révén (Erasmus mundus);

               h)

               a 2318/2003/EK európai parlamenti és tanácsi határozattal (10) jóváhagyott többéves program (2004–2006) az információs és kommunikációs technológiák (IKT) hatékony integrálásáról az európai oktatási és képzési rendszerekbe (internetes tanulás/e-learning);

               i)

               a 2004/100/EK tanácsi határozattal (11) jóváhagyott közösségi program az aktív európai polgári tudat (civil részvétel) előmozdítására;

               j)

               a 790/2004/EK európai parlamenti és tanácsi határozattal (12) jóváhagyott közösségi cselekvési program az ifjúság területén európai szinten tevékenykedő szervezetek előmozdítására;

               k)

               a 791/2004/EK európai parlamenti és tanácsi határozattal (13) jóváhagyott közösségi cselekvési program az oktatás és a képzés területén európai szinten tevékenykedő szervezetek előmozdítására és eseti tevékenységek támogatására;

               l)

               a 792/2004/EK európai parlamenti és tanácsi határozattal (14) jóváhagyott közösségi cselekvési program a kultúra területén európai szinten tevékenykedő szervezetek előmozdítására;

               m)

               a 443/92/EGK tanácsi rendelet (15) keretében jóváhagyott, az ázsiai fejlődő országok felé irányuló gazdasági együttműködési támogatás rendelkezései alapján finanszírozható projektek a felsőoktatás területén.

         (2)   Az (1) bekezdésben említett közösségi programok vetületeinek az irányítása keretében az ügynökség az alábbi feladatok elvégzéséért lesz felelős:

               a)

               a ráruházott közösségi programok végrehajtása keretében a projektek teljes kifutási ciklusának az irányítása, a Bizottság által oktatási, audiovizuális és a kulturális területen elfogadott, a támogatások és beszerzések szempontjából finanszírozási döntéssel felérő éves munkaprogram alapján vagy a Bizottság által elfogadott specifikus finanszírozási döntések alapján, továbbá az ezekkel kapcsolatos ellenőrzések, a Bizottság által átruházott hatáskörben meghozva az ehhez szükséges döntéseket;

               b)

               a költségvetés végrehajtásához szükséges bevételi és kiadási dokumentumok elfogadása és a Bizottság által átruházott hatáskörben a közösségi programok végrehajtásához szükséges néhány vagy minden művelet végrehajtása és különösen azoké, amelyek a támogatások és a beszerzések odaítélésére vonatkoznak;

               c)

               a közösségi programok megvalósítása orientálásához szükséges minden információ összegyűjtése, elemzése és a Bizottsághoz való eljuttatása.

         (3)   Az 58/2003/EK rendelet 2. cikke értelmében a Bizottság az 58/2003/EK rendelet 24. cikkével előírt végrehajtó ügynökségek bizottsága véleményének alapján, megbízhatja az ügynökséget ugyanilyen jellegű feladatok ellátásával az (1) bekezdésben felsoroltakon kívüli, oktatási, audiovizuális és a kultúra területen működő más közösségi programok keretében is.
   (4)   A Bizottság átruházási határozata részletesen meghatározza az ügynökségre rábízott feladatok összességét, és azt az ügynökségre rábízott esetleges további feladatok szerint kiegészítik. A határozatot tájékoztatási célból megkapja a végrehajtó ügynökségek bizottsága.
   5. cikk
   Szervezeti struktúra
   (1)   Az ügynökséget egy irányító bizottság és egy igazgató vezeti, akiket a Bizottság nevez ki.
   (2)   Az irányító bizottság tagjainak kinevezése 2 évre szól.
   (3)   Az ügynökség igazgatójának kinevezése 4 évre szól.
   6. cikk
   Pénzügyi támogatás
   Az ügynökség az Európai Unió általános költségvetésében szereplő pénzügyi támogatásban részesül, amelynek forrása a 4. cikk (1) bekezdésben említett programok és, adott esetben, a végrehajtásukban a 4. cikk (3) bekezdése alapján az ügynökségre bízott más közösségi programok finanszírozási kerete.
   7. cikk
   Ellenőrzés és végrehajtási beszámoló
   Az ügynökség felett az ellenőrzést a Bizottság gyakorolja, és az ügynökségnek rendszeresen be kell számolnia a rábízott feladatok végrehajtásáról, az átruházási jogi aktusban meghatározott módon és gyakorisággal.
   8. cikk
   A működési költségvetés végrehajtása
   A hivatal költégvetésének végrehajtása az 1653/2004/EK bizottsági rendelet rendelkezései szerint zajlik.

      Kelt Brüsszelben, 2005. január 14-én.

            a Bizottság részéről

         Viviane REDING

            a Bizottság tagja

      (1)  HL L 11., 2003.1.16., 1. o.

      (2)  HL L 297., 2004.9.22., 6. o.

      (3)  HL L 28., 2000.2.3., 1. o. A legutóbb a 885/2004/EK tanácsi rendelettel (Hl L 168., 2004.5.1. 1. o.) módosított határozat.

      (4)  HL L 146., 1999.6.11., 33. o. A legutóbb az 1882/2003/EK rendelettel (HL L 284., 2003.10.31., 1. o.) módosított határozat.

      (5)  HL L 117., 2000.5.18., 1. o. A legutóbb a 885/2004/EK tanácsi rendelettel módosított határozat.

      (6)  HL L 63., 2000.3.10., 1. o. A legutóbb a 885/2004/EK tanácsi rendelettel módosított határozat.

      (7)  HL L 336., 2000.12.30., 82. o. A legutóbb a 885/2004/EK tanácsi rendelettel módosított határozat.

      (8)  HL L 26., 2001.1.27., 1. o. A legutóbb a 885/2004/EK tanácsi rendelettel módosított határozat.

      (9)  HL L 345., 2003.12.31., 1. o.

      (10)  HL L 345., 2003.12.31., 9. o.

      (11)  HL L 30., 2004.2.4., 6. o.

      (12)  HL L 138., 2004.4.30., 31. o.

      (13)  HL L 138., 2004.4.30., 40. o.

      (14)  HL L 138., 2004.4.30., 24. o.

      (15)  HL L 52., 1992.2.27., 1. o. A legutóbb a 807/2003/EK rendelettel (HL L 122., 2003.5.16., 36. o.) módosított rendelet.


title: A Tanács (KKPB) 2015/441 határozata ( 2015. március 16. ) az Európai Uniónak a szomáliai biztonsági erők kiképzéséhez hozzájáruló katonai missziójáról szóló 2010/96/KKBP határozat módosításáról és meghosszabbításáról

text:
               17.3.2015

               HU

               Az Európai Unió Hivatalos Lapja

               L 72/37

         A TANÁCS (KKPB) 2015/441 HATÁROZATA
   (2015. március 16.)
   az Európai Uniónak a szomáliai biztonsági erők kiképzéséhez hozzájáruló katonai missziójáról szóló 2010/96/KKBP határozat módosításáról és meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2010. február 15-én elfogadta a t 2010/96/KKBP határozatot (1). Az uniós katonai misszió megbízatása 2015. március 31-én fejeződik be.

               (2)

               A Szomáliával foglalkozó, 2013. szeptember 16-án Brüsszelben megtartott konferencia nyomán megszületett a Szomália-megállapodás, valamint létrejött a szomáliai „New Deal” munkacsoporton keresztül működő, a koordinációt és a szomáliai szerepvállalást biztosító mechanizmus.

               (3)

               Az Egyesült Királyság és Szomália által közösen rendezett, 2014. szeptember 18-án Londonban tartott nemzetközi értekezleten a szövetségi kormány ismertette, hogy a védelmi minisztérium milyen módon kívánja fejleszteni 2019-ig a szomáliai nemzeti fegyveres erőket, és melyek az azonnali igényei.

               (4)

               A 2014. októberi stratégiai felülvizsgálat megállapításai alapján az uniós katonai misszió megbízatását 2016. december 31-ig meg kell hosszabbítani.

               (5)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában. Dánia nem vesz részt e határozat végrehajtásában, és ezért nem vesz részt e misszió finanszírozásában sem.

               (6)

               Az uniós katonai misszió megbízatását egy módosított megbízatással meg kell hosszabbítani,

         ELFOGADTA EZT A HATÁROZATOT:
   1. cikk
   A 2010/96/KKBP határozat a következőképpen módosul:

               1.

               Az 1. cikk (2) bekezdése helyébe a következő szöveg lép:
               „(2)   Az (1) bekezdésben meghatározott célok elérése érdekében uniós katonai missziót kell Szomáliába telepíteni, hogy egyrészt stratégiai tanácsadással segítse elő az intézményfejlesztést a védelmi ágazatban, másrészt képzés, tanácsadás és mentorálás révén közvetlen támogatást biztosítson a szomáliai nemzeti fegyveres erőknek. Az uniós katonai missziónak ezenkívül készen kell állnia arra, hogy az eszközeihez és képességeihez mérten támogatást nyújtson az egyéb uniós szereplőknek a szomáliai biztonsági és védelmi területre vonatkozó megbízatásaik végrehajtásában.”

               2.

               A 3. cikk helyébe a következő szöveg lép:
               „3. cikk
               A misszió parancsnokságának kijelölése
               (1)   A misszió parancsnoksága Szomáliában, a mogadishui nemzetközi repülőtéren kap helyet. A parancsnokság egyaránt ellátja a műveleti parancsnokság és az erők parancsnokságának feladatait.
               (2)   A misszió parancsnoksága Nairobiban összekötő és támogató irodát, Brüsszelben pedig támogató egységet tart fenn.”

               3.

               A 7. cikk (4) bekezdése helyébe a következő szöveg lép:
               „(4)   Az uniós katonai misszió tevékenységeit – az eszközeihez és képességeihez mérten – a térségben működő egyéb nemzetközi szereplőkkel – mindenekelőtt az ENSZ-szel és az AMISOM-mal – szoros együttműködésben és a szomáliai szövetségi kormány jóváhagyott igényeivel összhangban végzi.”

               4.

               A 10. cikk a következő bekezdéssel egészül ki:
               „(5)   Az uniós katonai misszió közös költségeire vonatkozó pénzügyi referenciaösszeg a 2015. április 1-jétől2016. december 31-ig tartó időszakra 17 507 399 EUR. E referenciaösszegnek az ATHENA 25. cikke (1) bekezdésében említett százalékos aránya 30 %, az ATHENA 32. cikkének (3) bekezdésében említett kötelezettségvállalás referenciaösszegének százalékos aránya pedig 90 %.”

               5.

               A szöveg a következő cikkel egészül ki:
               „10b. cikk
               Projektegység
               (1)   Az EU katonai misszióján belül projektegységet kell létrehozni olyan, a tagállamok vagy harmadik államok által finanszírozandó projektek meghatározása és végrehajtása céljából, amelyek összhangban vannak a misszió célkitűzéseivel és hozzájárulnak a misszió megbízatásának teljesítéséhez.
               (2)   A (3) bekezdés sérelme nélkül az uniós misszióparancsnok felhatalmazást kap arra, hogy az EU katonai missziójának egyéb tevékenységeivel összhangban álló, azokat kiegészítő projektek végrehajtása céljából igénybe vegye a tagállamok vagy harmadik államok pénzügyi hozzájárulását. Ilyen esetben az uniós misszióparancsnok megállapodást köt az érintett államokkal, amelyben megállapítják különösen azt, hogy milyen konkrét eljárásokat kell alkalmazni azoknak a harmadik felek részéről felmerülő panaszoknak a kezelésére, amelyek az érintett államok által rendelkezésre bocsátott pénzeszközök felhasználása során az uniós misszióparancsnok által hozott intézkedésekkel vagy az általa elkövetett mulasztásokkal okozott károkkal kapcsolatban merülnek fel.
               A hozzájáruló államok által rendelkezésre bocsátott pénzeszközök kezelése során az uniós misszióparancsnok által hozott intézkedésekkel vagy az általa elkövetett mulasztásokkal járó felelősséget a szóban forgó államok semmilyen esetben sem háríthatják az Unióra vagy a főképviselőre.
               (3)   A projektegység számára harmadik államok által biztosított pénzügyi hozzájárulások elfogadására a PBB jóváhagyása alapján kerülhet sor.”

               6.

               A 11. cikk a következőképpen módosul:

                           a)

                           az (1) bekezdésben a bevezető szöveg helyébe a következő szöveg lép: „A főképviselő jogosult arra, hogy az e határozathoz csatlakozó harmadik államok számára – megfelelő módon, a misszió igényeivel és a 2013/488/EU tanácsi határozattal (2) összhangban – a misszió céljaira létrehozott EU-minősített adatokat adjon át:

                           b)

                           a (2) és (3) bekezdésben a „2011/292/EU határozatnak” szövegrész helyébe a „2013/488/EU határozatnak” szövegrész lép.

               7.

               A 12. cikk (2) és (3) bekezdése helyébe a következő szöveg lép:
               „(2)   Az uniós katonai misszió megbízatása 2016. december 31-én fejeződik be.
               (3)   Ezt a határozatot – az uniós katonai misszió befejezésére vonatkozóan jóváhagyott terveknek megfelelően, valamint az uniós katonai misszió elszámolásainak ellenőrzése és végzése tekintetében az ATHENA-ban megállapított eljárások sérelme nélkül – az EU parancsnoksága, a nairobi összekötő és támogató iroda, valamint a brüsszeli támogató egység bezárásának időpontjától kezdődően hatályon kívül kell helyezni.”

         2. cikk
   Ez a határozat az elfogadásának napján lép hatályba.
   Ezt a határozatot 2015. április 1-jétől kell alkalmazni.

      Kelt Brüsszelben, 2015. március 16-án.

            a Tanács részéről

            az elnök

         F. MOGHERINI

      (1)  A Tanács 2010/96/KKBP határozata (2010. február 15.) az Európai Uniónak a szomáliai biztonsági erők kiképzéséhez hozzájáruló katonai missziójáról (HL L 44., 2010.2.19., 16. o.).

      (2)  A Tanács 2013/488/EU határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).”;


title: Az Európai Rendszerkockázati Testület határozata ( 2011. március 25. ) az Európai Rendszerkockázati Testület magatartási kódexének elfogadásáról (ERKT/2011/3)

text:
               11.5.2011

               HU

               Az Európai Unió Hivatalos Lapja

               C 140/18

         AZ EURÓPAI RENDSZERKOCKÁZATI TESTÜLET HATÁROZATA
   (2011. március 25.)
   az Európai Rendszerkockázati Testület magatartási kódexének elfogadásáról
   (ERKT/2011/3)
   2011/C 140/10
   AZ EURÓPAI RENDSZERKOCKÁZATI TESTÜLET IGAZGATÓTANÁCSA,
   tekintettel a pénzügyi rendszer európai uniós makroprudenciális felügyeletéről és az Európai Rendszerkockázati Testület létrehozásáról szóló, 2010. november 24-i 1092/2010/EU európai parlamenti és tanácsi rendeletre (1) és különösen annak 5. cikke (8) bekezdésére és 7-8. cikkeire,
   az Európai Rendszerkockázati Testület eljárási szabályzatának elfogadásáról szóló, 2011. január 20-i ERKT/2011/1 határozatra (2) és különösen annak 26. cikkére,
   ELFOGADTA EZT A HATÁROZATOT:
   Egyetlen cikk
   Az Európai Rendszerkockázati Testület magatartási kódexének elfogadásáról
   (1)   Az Európai Rendszerkockázati Testület magatartási kódexe e határozat mellékletében kerül elfogadásra; az ezen határozat szerves részét képezi.
   (2)   Ez a határozat az elfogadása napján lép hatályba.
   (3)   Ezt a határozatot az Európai Unió Hivatalos Lapjában és az ERKT honlapján teszik közzé.

      Kelt Frankfurt am Mainban, 2011. március 25-én.

            az ERKT elnöke

         Jean-Claude TRICHET

      (1)  HL L 331., 2010.12.15., 1. o.

      (2)  HL C 58., 2011.2.24., 4. o.

      MELLÉKLET

         Az Európai Rendszerkockázati Testület magatartási kódexe

                  1.

                  Az Igazgatótanács, az Irányítóbizottság, a Tudományos Tanácsadó Bizottság és a Szakmai Tanácsadó Bizottság (a továbbiakban: tanácsadó bizottságok) tagjai az etikus viselkedés legmagasabb szintű előírásaihoz tartják magukat az őket küldő intézetekben alkalmazandó szabályok szerint rájuk alkalmazandó elveknek megfelelően. Kötelesek figyelembe venni tevékenységük közjogi jellegét és olyan magatartást kötelesek tanúsítani, amely megőrzi és erősíti a ERKT-be vetett bizalmat. Velük szemben elvárás a tisztességes, független, elfogulatlan, körültekintő és kizárólag az Unió egészének érdekeit szem előtt tartó eljárás, valamint minden olyan helyzet kerülése, amely személyes összeférhetetlenséget válthat ki. Összeférhetetlenség akkor jön létre, ha a tagoknak olyan magánjellegű vagy személyes pénzügyi vagy nem-pénzügyi érdekeltsége áll fenn, amely befolyásolhatja vagy látszólag befolyásolja feladataik elfogulatlan és tárgyilagos ellátását. A tagoknak magánjellegű vagy személyes érdekeltségét képezi minden lehetséges előny maguknak, családjuknak, egyéb rokonaiknak vagy baráti, illetve ismeretségi körüknek.

                  2.

                  A Tudományos Tanácsadó Bizottság tagjainak azoknak az egyéb magatartási szabályoknak is meg kell felelniük, amelyek az EKB-tól kapott kinevezési okmányukban vagy szerződésükben szerepelnek.

                  3.

                  Nyilvános beszédek vagy megnyilvánulások, illetve az ERKT-tel kapcsolatos médiaszereplések alkalmával, az Igazgatótanács, az Irányítóbizottság és tanácsadó bizottságok tagjai: a) tisztázzák, hogy saját nevükben vagy az ERKT nevében szólalnak fel, amely utóbbi esetben előzetesen konzultálni kötelesek az ERKT elnökével vagy egyik alelnökével; b) törekszenek az elnök képviselői szerepének tiszteletben tartására; c) teljes mértékben betartják a titoktartási szabályokat; valamint d) megfelelően figyelembe veszik az ERKT-en belüli szerepüket és feladataikat.

                  4.

                  Az Igazgatótanács, az Irányítóbizottság és tanácsadó bizottságok tagjai magánszemélyként oktatási és tudmányos, illetve non-profit tevékenységet folytathatnak. Az ERKT-tel kapcsolatos ügyekben adott tudományos vagy akadémia hozzájárulásaikban egyértelművé kell tenniük, hogy azt magánszemélyként tették és az nem tükrözi az ERKT álláspontját.

                  5.

                  A szakmai titoktartás megköveteli az ERKT tevékenységeivel és határozataival kapcsolatos olyan információk titokban tartását, amelyek jogszerűen nem nyilvánosak.

                  6.

                  Az Igazgatótanács, az Irányítóbizottság és tanácsadó bizottságok tagjai nem használhatják fel a nem nyilvános információkat saját vagy mások magánjellegű érdekeinek elősegítésére. Különösen tartózkodniuk kell az ilyen információk magánjellegű pénzügyi ügyletek során történő felhasználásától közvetlenül vagy harmadik személyen keresztül közvetve, akár saját akár más kockázatára és számlájára.

                  7.

                  A függetlenség elvének tiszteletben tartása nem egyeztethető össze az ERKT tagjaként betöltött tisztséggel vagy végzett feladattal bárminemű kapcsolatban a szokásos mértéket meghaladó bármely juttatás, jutalom, díjazás vagy ajándék bármely forrásból történő kérelmezésével, átvételével vagy elfogadásával.

                  8.

                  Az 5-7. pontok az ERKT-nél betöltött mandátumuk megszűnését követően is alkalmazandók az Igazgatótanács, az Irányítóbizottság és tanácsadó bizottságok tagjaira.

                  9.

                  A magatartási kódex alkalmazandó az Igazgatótanács tagjaira, a póttagokra és helyettesekre, illetve azok kisérőjére, valamint az Irányítóbizottság és a Szakmai Tanácsadó Bizottságok tagjainak helyetteseire.


title: 2004/656/EK: A Tanács határozata (2004. május 17.) az egyrészről az Európai Közösségek és azok tagállamai, másrészről az Örmény Köztársaság közötti partnerségi és együttműködési megállapodáshoz csatolt, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz való csatlakozására figyelemmel készült jegyzőkönyv aláírásáról

text:
               25.9.2004

               HU

               Az Európai Unió Hivatalos Lapja

               L 300/43

         A TANÁCS HATÁROZATA
   (2004. május 17.)
   az egyrészről az Európai Közösségek és azok tagállamai, másrészről az Örmény Köztársaság közötti partnerségi és együttműködési megállapodáshoz csatolt, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz való csatlakozására figyelemmel készült jegyzőkönyv aláírásáról
   (2004/656/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 44. cikke (2) bekezdésére; 47. cikke (2) bekezdésének utolsó mondatára és 55. cikkére, 57. cikke (2) bekezdésére, 71. cikkére, 80. cikke (2) bekezdésére, 93., 94., 133. és 181a. cikkére, annak 300. cikke (2) bekezdése első albekezdése, első mondatával összefüggésben,
   tekintettel a 2003-as csatlakozási szerződésre (1) és különösen annak 2. cikke (3) bekezdésére,
   tekintettel a 2003-as csatlakozási szerződéshez csatolt okmányra és különösen annak 6. cikke (2) bekezdésére,
   tekintettel a Bizottság javaslatára,
   mivel:

               (1)

               2003. december 8-án a Tanács felhatalmazta a Bizottságot, hogy a Közösség és tagállamai nevében tárgyalásokat folytasson az Örmény Köztársasággal az egyrészről az Európai Közösségek és azok tagállamai, másrészről az Örmény Köztársaság közötti partnerségi és együttműködési megállapodáshoz a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz való csatlakozására figyelemmel és az Európai Unión belül végbement intézményi és jogi változásokhoz kapcsolódó egyes technikai kiigazítások biztosítása érdekében készülő jegyzőkönyvről.

               (2)

               A felek tárgyalásokat folytattak a jegyzőkönyvre vonatkozóan és most aláírják a Közösség és tagállamai nevében, annak megkötésére is figyelemmel,

         A KÖVETKEZŐKÉPPEN HATÁROZOTT:
   1. cikk
   Az egyrészről az Európai Közösségek és azok tagállamai, másrészről az Örmény Köztársaság közötti partnerségi és együttműködési megállapodáshoz csatolt, a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz való csatlakozására figyelemmel készült jegyzőkönyv aláírása a Közösség részéről ezennel elfogadott, az említett jegyzőkönyv következtetéseire vonatkozó tanácsi határozatra is figyelemmel.
   A jegyzőkönyv szövege a határozat mellékletét képezi.
   2. cikk
   A Tanács elnöke felhatalmazást kap arra, hogy kijelölje a jegyzőkönyv aláírására jogosult személyt vagy személyeket a Közösség és a tagállamok részéről, annak megkötésére figyelemmel.

      Kelt Brüsszelben, 2004. május 17-én.

            a Tanács részéről

            az elnök

         B. COWEN

      (1)  HL L 236., 2003.9.23.

   JEGYZŐKÖNYV
   az egyrészről az európai közösségek és azok tagállamai, másrészről az Örmény köztársaság közötti, a Cseh köztársaság, az Észt köztársaság, a Ciprusi köztársaság, a Lett köztársaság, a Litván köztársaság, a Magyar köztársaság, a Máltai köztársaság, a Lengyel köztársaság, a Szlovén köztársaság és a Szlovák köztársaság Európai Unióhoz való csatlakozására figyelemmel készült partnerségi és együttműködési megállapodáshoz
   egyrészről
   A BELGA KIRÁLYSÁG,
   A CSEH KÖZTÁRSASÁG,
   A DÁN KIRÁLYSÁG,
   A NÉMETORSZÁGI SZÖVETSÉGI KÖZTÁRSASÁG,
   AZ ÉSZT KÖZTÁRSASÁG,
   A GÖRÖG KÖZTÁRSASÁG,
   A SPANYOL KIRÁLYSÁG,
   A FRANCIA KÖZTÁRSASÁG,
   ÍRORSZÁG,
   AZ OLASZ KÖZTÁRSASÁG,
   A CIPRUSI KÖZTÁRSASÁG,
   A LETT KÖZTÁRSASÁG,
   A LITVÁN KÖZTÁRSASÁG,
   A LUXEMBURGI NAGYHERCEGSÉG,
   A MAGYAR KÖZTÁRSASÁG,
   A MÁLTAI KÖZTÁRSASÁG,
   A HOLLAND KIRÁLYSÁG,
   AZ OSZTRÁK KÖZTÁRSASÁG,
   A LENGYEL KÖZTÁRSASÁG,
   A PORTUGÁL KÖZTÁRSASÁG,
   A SZLOVÉN KÖZTÁRSASÁG,
   A SZLOVÁK KÖZTÁRSASÁG,
   A FINN KÖZTÁRSASÁG,
   A SVÉD KIRÁLYSÁG,
   NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,
    (a továbbiakban: „tagállamok”), amelyeket az Európai Unió Tanácsa képvisel, és
   AZ EURÓPAI KÖZÖSSÉG ÉS AZ EURÓPAI ATOMENERGIA-KÖZÖSSÉG,
   (a továbbiakban: „Közösségek”), amelyeket az Európai Unió Tanácsa és az Európai Közösségek Bizottsága képvisel,
   másrészről
   AZ ÖRMÉNY KÖZTÁRSASÁG
   TEKINTETTEL a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia 2004. május 1-jei, az Európai Unióhoz történő csatlakozására,
   A KÖVETKEZŐKBEN ÁLLAPODTAK MEG:
   1. cikk
   A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia az egyrészről az Európai Közösségek és azok tagállamai, másrészről az Örmény Köztársaság (1), közötti 1996. április 22-én, Luxemburgban aláírt Partnerségi és együttműködési megállapodás (a továbbiakban: megállapodás) részeseivé válnak, így a többi tagállamhoz hasonlóan elfogadják és figyelembe veszik a megállapodás, valamint az ahhoz csatolt dokumentumok szövegét.
   2. cikk
   Tekintettel az Európai Unión belül a közelmúltban történt intézményi változásokra, a részes államok megállapodnak abban, hogy az Európai Szén- és Acélközösséget létrehozó szerződés lejártát követően a megállapodásnak az Európai Szén- és Acélközösségre hivatkozó rendelkezései az Európai Közösségre hivatkozó rendelkezéseknek minősülnek, amely Közösség az Európai Szén- és Acélközösség által vállalt minden jogot és kötelezettséget átvett.
   3. cikk
   E jegyzőkönyv a megállapodás szerves részét képezi.
   4. cikk
   (1)   E jegyzőkönyvet a Közösségek, továbbá a tagállamok nevében az Európai Unió Tanácsa, valamint az Örmény Köztársaság megfelelő eljárásaik keretében hagyják jóvá.
   (2)   A részes államok értesítik egymást az (1) bekezdésben említett megfelelő eljárások megvalósításáról. A jóváhagyó okiratokat az Európai Unió Tanácsa Főtitkárságánál kell letétbe helyezni.
   5. cikk
   (1)   E jegyzőkönyv 2004. május 1-jén lép hatályba, feltéve, hogy addig az időpontig az e jegyzőkönyvet jóváhagyó minden okiratot letétbe helyeztek.
   (2)   Amennyiben eddig az időpontig nem került sor minden, az e jegyzőkönyvet jóváhagyó okirat letétbe helyezésére, e jegyzőkönyv az utolsó jóváhagyó okirat letétbe helyezésének időpontját követő első hónap első napján lép hatályba.
   6. cikk
   (1)   A megállapodás, a záróokmány és minden ahhoz csatolt dokumentumot cseh, észt, lengyel, lett, litván, magyar, máltai, szlovén és szlovák nyelven kell megszövegezni.
   (2)   E szövegek e jegyzőkönyvhöz csatolandók, és ugyanolyan hitelesek, mint a megállapodás, a záróokmány és minden ahhoz csatolt dokumentum más nyelven készült szövegei.
   7. cikk
   E jegyzőkönyvet másolatban meg kell szövegezni angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, svéd, szlovák, szlovén és örmény nyelven, amelyek mindegyike egyaránt hiteles.

      Hecho en Bruselas, el diecinueve de mayo del dos mil cuatro.
      V Bruselu dne devatenáctého května dva tisíce čtyři.
      Udfærdiget i Bruxelles den nittende maj to tusind og fire.
      Geschehen zu Brüssel am neunzehnten Mai zweitausendundvier.
      Kahe tuhande neljanda aasta maikuu üheksateistkümnendal päeval Brüsselis.
      Έγινε στις Βρυξέλλες, στις δέκα εννέα Μαΐου δύο χιλιάδες τέσσερα.
      Done at Brussels on the nineteenth day of May in the year two thousand and four.
      Fait à Bruxelles, le dix-neuf mai deux mille quatre.
      Fatto a Bruxelles, addì diciannove maggio duemilaquattro.
      Briselē, divi tūkstoši ceturtā gada deviņpadsmitajā maijā.
      Priimta du tūkstančiai ketvirtų metų gegužės devynioliktą dieną Briuselyje.
      Kelt Brüsszelben, a kétezer-negyedik év május havának tizenkilencedik napján.
      Maghmul fi Brussel, id-19 ta' Mejju, 2004.
      Gedaan te Brussel, de negentiende mei tweeduizendvier.
      Sporządzono w Brukseli, dnia dziewiętnastego maja roku dwutysięcznego czwartego.
      Feito em Bruxelas, em dezanove de Maio de dois mil e quatro.
      V Bruseli devätnásteho mája dvetisícštyri.
      V Bruslju, devetnajstega maja dva tisoč štiri.
      Tehty Brysselissä yhdeksäntenätoista päivänä toukokuuta vuonna kaksituhattaneljä.
      Som skedde i Bryssel den nittonde maj tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar

         Por la República de Armenia
         Za Arménskou republiku
         For Republikken Armenien
         Für die Republik Armenien
         Armeenia Vabariigi nimel
         Για τη Δημοκρατία της Αρμενίας
         For the Republic of Armenia
         Pour la République d'Arménie
         Per la Repubblica di Armenia
         Armēnijas Republikas vārdā
         Armėnijos Respublikos vardu
         Az Örmény Köztársaság részéről
         Għar-Repubblika ta' l-Armenja
         Voor de Republiek Armenië
         W imieniu Republiki Armenii
         Pela República da Arménia
         Za Arménsku republiku
         Za Republiko Armenijo
         Armenian tasavallan puolesta
         På Republiken Armeniens vägnar

      (1)  HL L 239., 1999.9.9., 3. o.


title: A Politikai és Biztonsági Bizottság (KKBP) 2015/711 határozata (2015. április 28.) harmadik államoknak a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) való hozzájárulása elfogadásáról (ATALANTA/4/2015)

text:
               1.5.2015

               HU

               Az Európai Unió Hivatalos Lapja

               L 113/58

         A POLITIKAI ÉS BIZTONSÁGI BIZOTTSÁG (KKBP) 2015/711 HATÁROZATA
   (2015. április 28.)
   harmadik államoknak a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) való hozzájárulása elfogadásáról (ATALANTA/4/2015)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) és különösen annak 10. cikkére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelet (Atalanta) tekintetében a hozzájáruló felek bizottságának létrehozásáról szóló, 2009. április 21-i ATALANTA/3/2009 (2009/369/KKBP) politikai és biztonsági bizottsági határozatra (2),
   mivel:

               (1)

               A 2008/851/KKBP együttes fellépés 10. cikkének (2) bekezdése alapján a Tanács felhatalmazta a Politikai és Biztonsági Bizottságot (PBB), hogy hozza meg a harmadik államok által felajánlott hozzájárulások elfogadásáról szóló megfelelő határozatokat.

               (2)

               A PBB 2014. április 29-én elfogadta az ATALANTA/2/2014 határozatot (3), amely módosította az ATALANTA/3/2009 határozatot.

               (3)

               Az Európai Unió Katonai Bizottságának 2014. december 10-én kelt levelét követően az EU műveleti parancsnokának a Koreai Köztársaság által nyújtandó hozzájárulásra vonatkozó 2015. április 9-i ajánlása, valamint az Európai Unió Katonai Bizottságának 2015. április 15-i ajánlása alapján a Koreai Köztársaság hozzájárulását el kell fogadni.

               (4)

               A Koreai Köztársaság részvételére az Európai Unió és a Koreai Köztársaság között létrejött, a Koreai Köztársaságnak az Európai Unió válságkezelési műveleteiben való részvétele kereteinek meghatározásáról szóló, 2014. május 23-én aláírt megállapodás (4) hatálybalépésétől függően kerül sor.

               (5)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   (1)   A PBB elfogadja és jelentősnek ítéli a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) a Koreai Köztársaság által felajánlott hozzájárulást.
   (2)   A Koreai Köztársaság mentesül az Atalanta költségvetéséhez való pénzügyi hozzájárulás alól.
   2. cikk
   Ez a határozat az elfogadásának napján lép hatályba.

      Kelt Brüsszelben, 2015. április 28-án.

            a Politikai és Biztonsági Bizottság részéről

            az elnök

         W. STEVENS

      (1)  HL L 301., 2008.11.12., 33. o.

      (2)  HL L 112., 2009.5.6., 9. o.

      (3)  A Politikai és Biztonsági Bizottság 2014. április 29-i Atalanta/2/2014 határozata a harmadik államoknak a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) való hozzájárulása elfogadásáról és az ATALANTA/3/2009 határozat módosításáról (2014/244/KKBP) (HL L 132., 2014.5.3., 63. o.).

      (4)  HL L 166., 2014.6.5., 3. o.


title: Az Európai Parlament (EU) 2017/846 határozata (2017. március 16.) a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság hivatali idejének meghosszabbításáról

text:
               18.5.2017

               HU

               Az Európai Unió Hivatalos Lapja

               L 125/34

         AZ EURÓPAI PARLAMENT (EU) 2017/846 HATÁROZATA
   (2017. március 16.)
   a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság hivatali idejének meghosszabbításáról
   AZ EURÓPAI PARLAMENT,

               —

               tekintettel az Elnökök Értekezlete által előterjesztett javaslatra,

               —

               tekintettel az Európai Unió működéséről szóló szerződés 226. cikkére,

               —

               tekintettel az Európai Parlament vizsgálati jogának gyakorlására vonatkozó részletes rendelkezésekről szóló, 1995. április 19-i 95/167/EK, Euratom, ESZAK európai parlamenti, tanácsi és bizottsági határozatra (1),

               —

               tekintettel a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság felállításáról, feladatairól, összetételéről és mandátumának időtartamáról szóló, 2016. június 8-i (EU) 2016/1021 határozatára (2),

               —

               tekintettel eljárási szabályzata 198. cikkének (11) bekezdésére,

               A.

               mivel a vizsgálóbizottság hivatali idejének meghosszabbítását kérte annak érdekében, hogy megbízatását teljes mértékben és megfelelően végrehajthassa, figyelembe véve a megvizsgálandó dokumentumok, a megrendelt elemzések és a meghallgatandó érdekelt felek számát;

               1.

               úgy határoz, hogy a vizsgálóbizottság hivatali idejét három hónappal meghosszabbítja.

            az Európai Parlament részéről

            az elnök

         A. TAJANI

      (1)  HL L 113., 1995.5.19., 1. o.

      (2)  HL L 166., 2016.6.24., 10. o.


title: A Tanács (EU) 2015/1789 határozata (2015. október 1.) az Európai Unió nevében az EGT Vegyes Bizottságban az EGT-megállapodás II. mellékletének (Műszaki előírások, szabványok, vizsgálatok és tanúsítás) és XX. mellékletének (Környezet) módosításával kapcsolatban képviselendő álláspontról (Az üzemanyagok minőségéről szóló irányelv)

text:
               7.10.2015

               HU

               Az Európai Unió Hivatalos Lapja

               L 260/20

         A TANÁCS (EU) 2015/1789 HATÁROZATA
   (2015. október 1.)
   az Európai Unió nevében az EGT Vegyes Bizottságban az EGT-megállapodás II. mellékletének (Műszaki előírások, szabványok, vizsgálatok és tanúsítás) és XX. mellékletének (Környezet) módosításával kapcsolatban képviselendő álláspontról (Az üzemanyagok minőségéről szóló irányelv)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 114. cikkére és 192. cikkének (1) bekezdésére, összefüggésben a 218. cikkének (9) bekezdésével,
   tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Gazdasági Térségről szóló megállapodás (2) (a továbbiakban: az EGT-megállapodás) 1994. január 1-jén lépett hatályba.

               (2)

               Az EGT-megállapodás 98. cikke alapján az EGT Vegyes Bizottság határozhat – többek között – az EGT-megállapodás II. és XX. mellékletének módosításáról.

               (3)

               A 2009/30/EK európai parlamenti és tanácsi irányelvet (3) bele kell foglalni az EGT-megállapodásba.

               (4)

               Az EGT-megállapodás II. és XX. mellékletét ezért ennek megfelelően módosítani kell.

               (5)

               Ezért az Unió által az EGT Vegyes Bizottságban képviselendő álláspontnak a csatolt határozattervezeten kell alapulnia,

         ELFOGADTA EZT A HATÁROZATOT:
   1. cikk
   Az Unió által az EGT Vegyes Bizottságban az EGT-megállapodás II. mellékletének (Műszaki előírások, szabványok, vizsgálatok és tanúsítás) és XX. mellékletének (Környezet) módosításával kapcsolatban elfogadandó álláspontnak az EGT Vegyes Bizottság e határozathoz csatolt határozattervezetén kell alapulnia.
   2. cikk
   Ez a határozat az elfogadásának napján lép hatályba.

      Kelt Luxembourgban, 2015. október 1-jén.

            a Tanács részéről

            az elnök

         E. SCHNEIDER

      (1)  HL L 305., 1994.11.30., 6. o.

      (2)  HL L 1., 1994.1.3., 3. o.

      (3)  Az Európai Parlament és a Tanács 2009/30/EK irányelve (2009. április 23.) a benzinre, a dízelolajra és a gázolajra vonatkozó követelmények, illetőleg az üvegházhatású kibocsátott gázok mennyiségének nyomon követését és mérséklését célzó mechanizmus bevezetése tekintetében a 98/70/EK irányelv módosításáról, a belvízi hajókban felhasznált tüzelőanyagokra vonatkozó követelmények tekintetében az 1999/32/EK irányelv módosításáról, valamint a 93/12/EGK irányelv hatályon kívül helyezéséről (HL L 140., 2009.6.5., 88. o.).

      TERVEZET
      AZ EGT VEGYES BIZOTTSÁG …/2015 HATÁROZATA
      (…)
      az EGT-megállapodás II. Mellékletének (Műszaki előírások, szabványok, vizsgálatok és tanúsítás) és XX. mellékletének (Környezet) módosításáról
      AZ EGT VEGYES BIZOTTSÁG,
      tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,
      mivel:

                  (1)

                  A benzinre, a dízelolajra és a gázolajra vonatkozó követelmények, illetőleg az üvegházhatású kibocsátott gázok mennyiségének nyomon követését és mérséklését célzó mechanizmus bevezetése tekintetében a 98/70/EK irányelv módosításáról, a belvízi hajókban felhasznált tüzelőanyagokra vonatkozó követelmények tekintetében az 1999/32/EK irányelv módosításáról, valamint a 93/12/EGK irányelv hatályon kívül helyezéséről szóló, 2009. április 23-i 2009/30/EK európai parlamenti és tanácsi irányelvet (1) bele kell foglalni az EGT-megállapodásba.

                  (2)

                  A 2009/30/EK irányelv hatályon kívül helyezi az EGT-megállapodásba foglalt 93/12/EGK tanácsi irányelvet (2), amelyet ezért el kell hagyni az EGT-megállapodásból.

                  (3)

                  Az EGT-megállapodás II. és XX. mellékletét ezért ennek megfelelően módosítani kell,

            ELFOGADTA EZT A HATÁROZATOT:
      1. cikk
      Az EGT-megállapodás II. mellékletének XVII. fejezete az alábbiak szerint módosul:

                  1.

                  A 6a. pont (98/70/EK európai parlamenti és tanácsi irányelv) a következő francia bekezdéssel egészül ki:

                              „—

                                 32009 L 0030: Az Európai Parlament és a Tanács 2009. április 23-i 2009/30/EK irányelve (HL L 140., 2009.6.5., 88. o.)”.

                  2.

                  A 6a. pont (98/70/EK európai parlamenti és tanácsi irányelv) a következő szöveggel egészül ki:

                              „c)

                              A 2. cikk (5) bekezdésének szövege a »Finnország« szó után az »Izland« szóval, a »Litvánia« szó után pedig a »Norvégia« szóval egészül ki.

                              d)

                              A 3. cikk (4) bekezdése az első albekezdés után az alábbi albekezdéssel egészül ki:
                              »Izland a nyári időszakban engedélyezheti az etanolt vagy metanolt tartalmazó, legfeljebb 70 kPa gőznyomású benzin forgalomba hozatalát azzal a feltétellel, hogy az alkalmazott etanol bioüzemanyag vagy a metanol használatából származó üvegházhatásúgáz-kibocsátás csökkenés megfelel a 7b. cikk (2) bekezdésében meghatározott feltételeknek.«

                              e)

                              A 7a–7e. cikk Liechtenstein tekintetében nem alkalmazandó.

                              f)

                              A 7b. cikk (6) bekezdése az EFTA-államok tekintetében nem alkalmazandó.”

                  3.

                  A 6. pont (93/12/EGK tanácsi irányelv) szövegét el kell hagyni.

            2. cikk
      Az EGT-megállapodás XX. mellékletének 21ad. pontja (1999/32/EK tanácsi irányelv) a következő francia bekezdéssel egészül ki:

                  „—

                     32009 L 0030: Az Európai Parlament és a Tanács 2009. április 23-i 2009/30/EK irányelve (HL L 140., 2009.6.5., 88. o.)”.

            3. cikk
      A 2009/30/EK irányelvnek az Európai Unió Hivatalos Lapja EGT-kiegészítésében közzéteendő izlandi és norvég nyelvű szövege hiteles.
      4. cikk
      Ez a határozat …-án/-én lép hatályba, feltéve, hogy az EGT-megállapodás 103. cikkének (1) bekezdésében előírt összes bejelentést megtették (3).
      5. cikk
      Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

         Kelt Brüsszelben,

               az EGT Vegyes Bizottság részéről

               az elnök

               az EGT Vegyes Bizottság

               titkárai

         (1)  HL L 140., 2009.6.5., 88. o.

         (2)  HL L 74., 1993.3.27., 81. o.

         (3)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: 2014/633/EU: Az Európai Parlament határozata ( 2014. április 3. ) a SESAR közös vállalkozás 2012-es pénzügyi évre szóló költségvetésének végrehajtására vonatkozó mentesítésről

text:
               5.9.2014

               HU

               Az Európai Unió Hivatalos Lapja

               L 266/347

         AZ EURÓPAI PARLAMENT HATÁROZATA
   (2014. április 3.)
   a SESAR közös vállalkozás 2012-es pénzügyi évre szóló költségvetésének végrehajtására vonatkozó mentesítésről
   (2014/633/EU)
   AZ EURÓPAI PARLAMENT,

               —

               tekintettel a SESAR közös vállalkozás 2012-es pénzügyi évre szóló végleges éves beszámolójára,

               —

               tekintettel a Számvevőszéknek a SESAR közös vállalkozás 2012-es pénzügyi évre vonatkozó éves beszámolójáról szóló jelentésére, a vállalkozás válaszaival együtt (1),

               —

               tekintettel a Tanács 2014. február 18-i ajánlására (05851/2014 – C7-0053/2014),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az új generációs európai légiforgalmi szolgáltatási rendszer (SESAR) megvalósítása érdekében közös vállalkozás alapításáról szóló, 2007. február 27-i 219/2007/EK tanácsi rendeletre (4) és különösen annak 4b. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0197/2014),

               1.

               mentesítést ad a SESAR közös vállalkozás ügyvezető igazgatója számára a közös vállalkozás 2012-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a SESAR közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 369., 2013.12.17., 49. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 64., 2007.3.2., 1. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: 2014/418/EU: Az Európai Központi Bank határozata ( 2014. június 16. ) a TARGET2-EKB szabályairól szóló EKB/2007/7 határozat módosításáról (EKB/2014/27)

text:
               1.7.2014

               HU

               Az Európai Unió Hivatalos Lapja

               L 192/68

         AZ EURÓPAI KÖZPONTI BANK HATÁROZATA
   (2014. június 16.)
   a TARGET2-EKB szabályairól szóló EKB/2007/7 határozat módosításáról

      (EKB/2014/27)

      (2014/418/EU)

   AZ EURÓPAI KÖZPONTI BANK IGAZGATÓSÁGA,
   tekintettel az Európai Unió működéséről szóló szerződésre és különösen annak 127. cikke (2) bekezdésére,
   tekintettel a Központi Bankok Európai Rendszere és az Európai Központi Bank Alapokmányára, és különösen annak 11.6. cikkére és 17., 22. és 23. cikkére,
   tekintettel a transzeurópai automatizált valósidejű bruttó elszámolású fizetési rendszerről (TARGET2) szóló, 2012. december 5-i EKB/2012/27 iránymutatásra (1), és különösen annak 8. cikke (2) bekezdésére,
   mivel:

               (1)

               Az EKB/2012/27 iránymutatás oly módon határozta meg a fizetési modul (PM) számlákra és azok alszámláira fizetendő kamat mértékét, amely ellentmondásba kerülhetett volna a Kormányzótanácsnak a betéti rendelkezésre állás kamatlábának nulla százalék alá történő csökkentésére vonatkozó döntésével.

               (2)

               Ennek következtében az EKB/2014/25 (2) iránymutatás módosította az EKB/2012/27 iránymutatást az ilyen lehetséges ellentmondások kiküszöbölése érdekében.

               (3)

               Szükséges ezért az EKB/2007/7 határozat (3), további módosítása annak érdekében, hogy a TARGET2-ben tükrözzék azt a változást, amelyet az EKB/2014/25 iránymutatás eredményez a PM számlák és azok alszámláinak kamatozásában.

         ELFOGADTA EZT A HATÁROZATOT:
   1. cikk
   Az EKB/2007/7 határozat módosításai
   Az EKB/2007/7 határozat melléklete a következőképpen módosul:

               (1)

               az 1. cikk a következő fogalommeghatározásokkal egészül ki:

                           „—

                           »deposit facility« means a Eurosystem standing facility which counterparties may use to make overnight deposits with an NCB at a pre-specified deposit rate,.

                           —

                           »deposit facility rate« means the interest rate applicable to the deposit facility,”;

               (2)

               a 10. cikk (3) bekezdésének helyébe a következő szöveg lép:
               „3.   PM accounts and their sub-accounts shall be remunerated either at zero per cent or the deposit facility rate, whichever is lower.”.

         2. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Frankfurt am Mainban, 2014. június 16-án.

            az EKB elnöke

         Mario DRAGHI

      (1)  HL L 30., 2013.1.30., 1. o.

      (2)  EKB/2014/25 iránymutatás (2014. június 5.) a transzeurópai automatizált valós idejű bruttó elszámolású rendszerről (TARGET2) szóló EKB/2012/27 iránymutatás módosításáról (HL L 168., 2014.6.7., 120-121. o.).

      (3)  A TARGET2-EKB szabályairól szóló, 2007. július 24-i EKB/2007/7 határozat (HL L 237., 2007.9.8., 71. o.)